﻿ prof. Berceanu Iancu Liceul Sfinţii Kiril şi Metodii Dudeştii Vechi Influenţa reţelei hidrografice asupra organizării spaţiului în Câmpia Arancăi Cuprins * Argument....................................................................................................................................1 * Conceptul de organizare a spaţiului...........................................................................................2 * Cadrul natural al Câmpiei Arancăi........................................................................................... 3 * Influenţa hidrografiei asupra componentelor mediului din Câmpia Arancăi.......................... 13 * Organizarea spaţiului pe terenurile cu hidroamelioraţii.......................................................... 26 * Concluzii..................................................................................................................................28 * Bibliografie...............................................................................................................................29 Argument Prin organizarea spatiului geografic se înţelege acea acţiune voluntară de transformare a unor caracteristici ale acestuia pentru a satisface mai bine anumite cerinţe de moment şi de perspectivă ale comunităţii umane care îl locuieşte. Organizarea spaţiului are domenii diferite de referinţă, cum ar fi: spaţiul urban, rural, industrial, agricol, de transport şi servicii. Fiecare tip de spaţiu are anumite caracteristici sub raportul modului în care poate sa fie organizat mai raţional. Pentru un geograf studiul asupra organizării spaţiului într-o unitate teritorială apare ca o aplicaţie practică a vastului domeniu de referinţă al ştiinţelor geografice. Această disciplină are menirea de a sintetiza cunoştinţe din domeniul geografiei fizice şi umane cu scopul de a înţelege mai bine modul de interacţiune al geosferelor şi de a explica expresia spaţială a acestor relaţii de interacţiune. Am ales această temă de studiu animat de dorinţa de a cunoaşte intimitatea funcţionării geosistemului Câmpiei Aranca – un spaţiu geografic supus aproape în totalitate intervenţeiei omului. Zonele naturale, în care omul nu a intervenit prin lucrări de ameliorare sau de construcţie a mediilor artificiale (lucrări de infrastructură, terenuri arabile, păşuni, fâneţe, loturi de vânătoare) au dispărut aproape cu desăvârşire. Prin urmare, alături de cercetarea mediului ecologic, interesantă mi s-a părut modalitatea în care omul a interacţionat cu mediul natural şi mai ales modul în care societatea umană s-a pliat pe caracteristicile acestuia. Este vorba, în cele ce urmează, de interacţiunea a două sisteme de organizare a spaţiului: organizarea naturală şi organizarea antropică. Conceptul de organizare a spaţiului Conceptul de organizare a spaţiului porneşte de la ideea identificării diferitelor tipuri de peisaje şi sisteme geografice naturale, în funcţie de caracterul şi evoluţia relaţiilor dintre componentele acestora (rocă, structură geologică, relief, climă, ape, înveliş biotic, soluri). Întotdeauna, însă, există o componentă care se manifestă în mod dominant şi dictează sensul dinamicii geosistemului, determinând acele trăsături care dau personalitate peisajului geografic respectiv. Geograful român Ioan Ianoşi, în lucrarea „Oraşele şi organizarea spaţiului”, apărută în 1987, face precizarea că: „Organizarea naturală adecvată a peisajelor este considerată aceea care permite o evoluţie progresivă a acestora, în conformitate cu legile naturale. Acest tip de organizare a spaţiului este rezultatul unor permanente interacţiuni între forţele endogene şi exogene, care, după legi cosmice, fizice, chimice, biologice şi geografice, tind spre atingerea unui stadiu de echilibru dinamic relativ.” (op. cit., p.20) Orice mutaţie survenită în structura sau modul de manifestare a uneia din componentele mediului natural are efecte de feed – back asupra celorlalte componente cu care interacţionează, fie direct, fie indirect. Cadrul natural al Câmpiei Arancăi 1.Poziţie geografică Câmpia Arancăi este situată în partea extrem – vestică a ţării şi constituie sectorul cel mai jos al Câmpiei Mureşului (Fig.1). Suprafaţa ei măsoară 682, 002 km², iar aspectul său este de con cu vârful în dreptul localităţii Periam şi deschiderea spre vest. Vecinii Câmpiei Arancăi sunt: Serbia la sud-vest, Ungaria la şi Câmpia Nădlacului la nord, Câmpia Jimboliei (Câmpul Teremia - Pesac) la sud-est. Fig.1 Câmpia Arancăi – aşezare geografică în România 2.Geologia Istoria geologică a Câmpiei Arancăi este strâns legată de evoluţia generala a Sistemului Alpino – Carpatic, întrucât fundamentul Câmpiei Panonice reprezintă un compartiment al acestuia, care s-a scufundat în urmă Fig.2Câmpia Arancăi – harta generală cu aproximativ 70 milioane de ani, în perioada de început a Orogenezei Alpine. Compoziţia petrografică şi structura fundamentului sunt asemănătoare Munţilor Apuseni: calcare si alte roci sedimentare jurasice si cretacice, şisturi cristaline şi roci vulcanice (bazalte ,andezite) care apar la suprafaţă în Munţi Zarandului şi Metaliferi. Fundamentul, cutat, este acoperit cu o cuvertură de roci sedimentare cu grosimi de 1000 – 3000 m şi compoziţie asemănătoare Bazinului Transilvaniei: nisipuri, pietrişuri, argile, calcare si gresii. Toate accesate au luat naştere prin acumularea – strat peste strat – a materialelor erodate şi tansportate de râuri din aria montană învecinată (Munţii Apuseni şi Munţii Banatului). Depozitele sedimentare de suprafaţă sunt constituite, în partea estică a hotarului localităţii, din loess (rocă prăfoasă şi poroasă, de origine eoliană), prafuri şi luturi loessoide. În est şi sud-vest, spre Cheglevici şi Valcani, predomină argilele gonflante (îşi măresc volumul în condiţii de umiditate, iar în lipsa acesteia se restrâng, formând crăpături). Fig.3 Depozitele de suprafaţă în Câmpia Arancăi: 1.Depozite fluvio – lacustre argiloase, mlăştinoase 2.Depozite fluviatile şi materiale loessoide remaniate 3.Depozite fluviatile nisipo – lutoase şi luto – nisipoase 4.Depozite fluviatile luto – nisipoase şi nisipo – lutoase Din punct de vedere tectonic zona studiată se circumscrie Grabenului Sănnicolau Mare (arie de afundare a scoarţei terestre) care este delimitat la est de falia Nadlac – Timişoara – Şag – Jebel, cunoscuta prin activitatea ei seismică. La vest, grabenul este delimitat de o falie activă orientata nord est – sud vest, cu epicentre la Sannicolau Mare şi Dudeştii Vechi. 3.Relieful Privită în ansamblu, Câmpia Arancai are un aspect monoton, de câmpie joasă, cu interfluvii largi şi drepte, întrerupte, în unele locuri, de movile înălţate, în medie, cu 2 – 3 m deasupra nivelului general al câmpiei. Altitudinea, pe raza localităţii Dudeştii Vechi, oscilează între 80 şi 82 m în est şi 78-80 în vest şi sud-vest. Aceste diferenţe de altitudine se datorează unui areal de afundare a scoarţei terestre în zona Szeget – Csongrad. Cele mai mari altitudini (circa 82 – 83 m) sunt atinse la nivelul „movilelor”. Originea acestor ridicături este, fie antropică (tumuli neolitici), fie structurală (prezenţa în subsol a unor „sâmburi” de argile nisipoase mai tari, sau „umflări” locale ale argilei, datorate unui nivel freatic local mai ridicat). Formele negative de relief sunt reprezentate de albii părăsite, canale, precum şi adâncituri datorate, fie spălării argilei şi carbonaţilor de calciu şi magneziu (cu formarea unor microdepresiuni de ordinul zecilor de centimetri, care favorizează stagnarea apei în mijlocul câmpului), fie tasării loessului (rocă poroasa şi friabilă, prezentă în partea estică a hotarului localităţii). Adâncimea medie a acestor forme de relief variază de la 0,5 la 2 m, iar suprafaţa lor, de la câţiva ari la ordinul hectarelor. 3.1. Morfometria Adâncimea fragmentarii reliefului exprimă atât gradul de adâncire al văilor în nivelul general al câmpiei, cât şi amplitudinea înălţimilor faţă de acesta. Valoarea medie a acestui indicator este de circa 2 m, iar panta medie a suprafeţelor de teren variază între 0 si 0,8 m/km Densitatea fragmentarii reliefului, care exprimă raportul dintre lungimea văilor respectiv a canalelor şi suprafaţa teritoriului studiat, este de circa 0,2 – 1 km/km² la sud de Aranca şi 1-2 km/km² la nord de aceasta. Importanţa prezentării acestor indicatori morfometrici constă din faptul că primii doi – adâncimea fragmentarii reliefului şi panta – ne oferă o imagine asupra capacităţii de scurgere a apei, iar ultimul se refera la posibilitatea drenării apei spre exterior. Putem, de aici, desprinde concluzia că suprafaţa reliefului – în general plan – favorizează mai mult băltitrea decât scurgerea apei, iar capacitatea de drenaj natural a excesului hidric de la suprafaţă, ca şi a celui de adâncime (datorat ridicării nivelului freatic) sunt foarte slabe – drept pentru care, încă din secolul al XVIII-lea s-au efectuat lucrări de canalizare şi drenare care să amelioreze acest neajuns. 3.2.Morfografia Aceasta cuprinde următoarele tipuri: luncile şi formele asciate lor, interfluviile (câmpurile dintre râuri şi canale), relief petrografic (tipuri de relief condiţionate de natura, rocii pe care sau grefat), relief biogen (microforme create de animale, cum sunt muşuroaiele de cârtite sau cărările făcute de animale) şi relieful antropic (excavaţii şi ridicături create de om). 1. Albia minoră sau canalul de scurgere al Arancăi s-a format prin adâncirea unei foste albii a Mureşului. Malurile acesteia, late de circa 20 m sunt slab consolidate, din cauza rocii argiloase şi argilo-nisipoase în care au fost săpate. Adâncimea albei minore este de circa 1 – 1,5 m, din cauza debitului mic al apei şi depunerii de aluviuni. Caracteristici sunt, însă, meandrele, care ajung frecvent la amplitudini de 300 şi chiar 1000 m. 2. Lunca Arancăi , cu lăţimi de până la 8 km, este aproape perfect orizontală, iar marginile sale au poziţie asimetrică fată de firul apei. De fapt, întreaga câmpie este o luncă creată de divagările Mureşului şi Arancăi. Inclusiv câmpurile dintre cele două râuri reprezintă parte componentă din Lunca Arancăi, respectiv a Mureşului. 3. Interfluviul (câmpul) dintre Mureş şi Aranca, numit de geograful Vintilă Mihăilescu „Câmpul Sânnicolaului”, corespunde spaţiului dintre Lunca Arancăi la sud şi Lunca Mureşului la nord. Suprafaţa lui (acoperită cu loess înspre Sânnicolau Mare şi mâluri consolidate înspre Cheglevici şi Cenad) se înalţă cu aproximativ un metru deasupra celor două lunci. Aici, terenul, brăzdat de foste braţe de despletire şi meandrare, este supus mai rar inundaţiilor, datorită, aspectului său uşor bombat şi rocilor poroase din substrat. 4. La sud de Aranca (spre Teremia) şi spre sud-vest (spre Valcani) interfluviile (câmpurile), deşi uşor înălţate, mlăştinoase (pe care s-a format solul numit „lăcovişte asfaltoidă”) şi argiloase (argile smectice – care crapă şi se întăresc la secetă). Acestea favorizează băltirea apei, mai ales că în aceste locuri (mai ales la hotarul cu comuna Valcani) sunt frecvente microdepresiunile (largi de 10-100m şi adânci de 0,5 – 1m). 5. Relieful petrografic cuprinde mici forme care au luat naştere datorită însuşirilor rocii pe care apele şi vântu le-a sculptat. În această categorie intră crovurile dinspre Sânnicolau Mare (zona fermei Bucova) care au luat naştere prin tasarea (îndesarea) loessolui. În aceeaşi rocă, poroasă, apele de infiltraţie depun conereţiuni de calcar, cu diametru de circa 1 cm numite „păpuşi de loess” sau „broboane”. 6. Relieful biogen, cu durată de existenţă scurtă prezintă dimensiuni reduse, dar are influenţă în regimul apelor de la suprafaţa solului. 7. Formele de relief antropic sunt de două tipuri: negative (canale, excavaţiile rezultate în urma exploatării nisipului sau a argilei, urmele de vehicule) şi pozitive (digurile, movilele făcute de om în timpuri preistorice). Dintre formele negative, canalele au fost create în mod deliberat, iar influenţa lor asupra mediului poate fi controlată, pe când „gropile de împrumut” pentru pământ, argilă sau nisip, precum şi urmele lăsate de vehicule creează efecte necontrolate şi nedorite asupra calităţii terenurilor agricole (băltiri, cu întreg cortegiul de efecte negative ale acestora: dezvoltarea vegetaţiei hidrofile, distrugerea humusului şi îmbogăţiri locale în săruri aduse de apă din zonele învecinate, etc.). În ceea ce priveşte canalele, cele mai multe se află pe câmpurile de la sud de Aranca (145,5 km lungime totală, inclusiv canalele secundare de drenaj). În sectorul vestic şi nord-vestic, lungimea totală a acestora este mai mică (105 km împreună cu cele situate pe raza localităţilor Cherestur şi Cheglevici). 4.Clima Clima Câmpiei Aranca este temperat – continentală, cu influenţe vest-europene şi submediteraneene. Primele se resimt prin predominarea curenţilor de aer vestic şi nord vestic şi reducerea contrastului climatic dintre iarnă şi vară, iar influenţele submediteraneene, determinate de curenţii de aer sud-vestici dinspre Marea Adriatică, determină o „îmblânzire” a rigorilor iernii. Temperatura medie anuală la cea mai apropiată staţie meteorologică (Sânnicolau Mare) este de 10,8° C, cantitatea medie de precipitaţii este relativ redusă (544,3 mm), iar numărul de zile ploioase este redus în cursul anului (sub 110 zile). Aceste valori probează caracterul arid, de stepă, al climatului din această zonă. Fig. 4 Temperaturile medii lunare şi medii anuale (Sursa: Galu, 2002; Ianoş et al, 1997) Graficul variaţiilor de temperatură în cursul anului indică o medie multianuală de –1,7° C pentru luna ianuarie şi 21,7° C pentru iulie De la această medie, există abateri: - 6,4° C în februarie 2003 şi +24,6° C în august 2003 (Fig.3). Fig.5 Regimul precipitaţiilor anuale la Staţia meteororlogică Sânnicolau Mare (Sursa: Galu, 2002; Ianoş et al, 1997) Regimul precipitaţilor în timpul anului prezintă oscilaţi importante în cursul anului. În medie, numărul de zile cu precipitaţii este de sub 110, iar cele mai multe se produc în lunile mai-iunie şi noiembrie-decembrie. Cel mai scurt aste intervalul ianuarie-martie, relativ prin cantităţile foarte reduse de zăpadă (Fig.3 – grafic cu precipitaţiile în cursul Regimul vânturilor în colţul nord-vestic al Banatului se caracterizează prin pondere ridicată a vânturilor din nord-est (12 %) şi sud-est (18,4 %). Primele au înclinaţii mai ales în timpul verii (care, astfel, devin mai „blânde” sub aspect termic). Vânturile de sud-est bat, de regulă, în timpul iernii. Un fenomen climatic deosebit îl reprezintă iversiunile termice din timpul iernii, cu formarea aşa numitelor „lacuri de frig”. Acestea se produc din cauza nivelului coborât şi formei de covată al câmpiei, fapt ce favorizează stagnarea aerului rece (şi greu). Din acest motiv, media temperaturilor de iarnă este mai coborâtă aici (- 1,7º C) faţă de alte zone învecinate (Arad, - 1,1º C sau Jimbolia , - 1,5º C). Fig.6 Roza vânturilor la Staţia meteorologică Sânnicolau Mare 5.Apele 5.1.Apele subterane Apele subterane se împart în două categorii: ape freatice şi ape subterane. 5.1.1 Apele freatice, alimentate direct prin infiltrarea apei de la suprafaţa solului (provenită la rândul ei din precipitaţii, topirea zăpezilor infiltrări din râuri şi canale) sunt situate la adâncimi reduse: 0,5 – 3 m. Dată fiind suprafaţa aproape orizontală a câmpiei scurgerea lor este lentă sau chiar pot fi stagnante. Din această cauză, atunci când nivelul acestora este ridicat, circulaţia lor este foarte anevoioasă şi înceată. Consecinţele sunt cunoscute locuitorilor, prin impactul lor negativ: salinizarea solurilor, igrasia la clădiri, urcarea apei în pivniţele caselor, etc. 1.2. Apele de adâncime au caracter ascensional şi cuprind mai multe orizonturi situate la adâncimi de 40 – 200 m. Direcţia lor de curgere este aproximativ pe direcţia est – vest. În partea nordică şi nord estică, direcţia de drenaj este nord – sud, potrivit înclinării stratelor care le înmagazinează (pietrişuri, nisipuri, prafuri şi loessuri nisipoase, etc.). Atât acoperişul, cât şi patul stratelor acvifere sunt constituite din argilă (rocă impermeabilă). 1.3. Apele termale au fost puse în evidenţă, prin foraje, la Beba Veche (la 2760 m şi 2123 m adâncime), Cherestur (2029 m adâncime), Sânnicolau Mare (la 2000 m adâncime) şi la Teremia Mare. Prezenţa lor este legată, pe de o parte, de grosimea scăzută a scoarţei terestre în acest areal, iar pe de altă parte, de existenţa unui sistem de fracturi şi falii. Temperatura acestor ape termale este de 90º C la Cherestur, 54º C la Sânnicolau Mare, 51º C la Beba Veche, iar debitul lor variază între 208 m3/24 ore la Beba Veche, 916 m3/24 ore la Sânnicolau Mare şi 1728 m3/24 ore la Cherestur. 5.2. Apele de suprafaţă Reţeaua hidrografică de suprafaţă este reprezentată de râuri, lacuri, precum şi de un sistem de canale de desecare şi irigatii, care impânzesc câmpia în cadrul unui sistem topomodular (reţea rectangulară). Densitatea reţelei naturale atinge valoarea de 1,17 km/km2. Râurile cele mai importante sunt Mureşul, care formeaza limita nordica a câmpiei şi Aranca, care meandreaza pe suprafaţa ei. Mureşul margineşte nordul câmpiei, pe o lungime de 37,2 km, începând de la vest de Periam şi până la graniţe. Mureşul a divagat pe suprafata intregii câmpii mureşene, fiind atras de zonele de subsidenţă din nord-vest, vest si sud. În urma acestor pendulării s – au format câmpiile actuale. Documentele vechi consemnează frecvente inundaţii în bazinul Mureşului. De exemplu, între 1738 – 1741, revărsările s-au produs în fiecare an. De asemenea, între 1738 şi 1850 s-au produs 32 inundaţii, ele fiind frecvente în lunile martie, aprilie şi iunie. Aceste luni corespund ploilor de primăvară şi topirii bruşte a zapezilor în Carpaţii Orientali şi Munţii apuseni (Velcea, 1979). Inundaţiile din anii 1970 şi 1975 sunt rezultatul unui indice ridicat de pluviozitate. În anul 1970 s-a acumulat şi o mare cantitate de zapadă, care apoi s-a topit brusc. Debitul maxim de 2320 m3/s a fost atins pe 18 mai 1970 şi 8 aprilie 1975, la statia Arad. Debitele medii au inregistrat cele mai mari valori în lunile: martie ( 210 m3/s ), aprilie (292 m3/s), mai (314m3/s). Tipul de regim hidrologic este cel pericarpatic vestic (Geografia Romaniei, vol. I, 1983 şi I. Ujvari, 1980, citaţi de Posea, 1997), caracterizat prin instabilitatea regimului de iarnă, când se formează 35 – 40 % din volumul scurgerii anuale. Numărul viiturilor din timpul iernii este relativ mare şi favorizează formarea excesului de apă în câmpie. La sfarşitul lui februarie încep, de obicei, apele mari de primăvară, ce ţin până în luna mai. În mai – iunie au loc viituri de vara. Apele mici de vara – toamnă se instalează în iulie – septembrie, iar în noiembrie – decembrie apar noi viituri, dar mai reduse. Debitul solid transportat de Mureş este, la Arad, de 87 kg/s. Acesta este rezultatul aportului adus de afluenţii mari pe care îi are Mureşul, în Depresiunea Transilvaniei. În sectorul de câmpie, Mureşul are o pantă redusă, ceea ce face ca acumularea în câmpie să fie intensă, iar meandrarea şi despletirea foarte mari. Acumularea sedimentelor în patul propriei albii, precum şi atracţia pe care au exercitat-o ariile de subsidenţa învecinate au provocat pendularea cursului Mureşului pe suprafaţa Câmpiei Mureşului. Galaţca, Giucoşinul şi Aranca, situate la sud de Mures, sunt vechi braţe ale Mureşului din perioada când a fost atras spre sud vest. În urma intenselor acumulări, în albia râului s-au format ostroave, mai ales în apropierea localitatiilor Igriş şi Cenad. În lungul Mureşului, în avale de Cenad, se află Mureşul Bătrân – un curs al Muresului, care închide în interiorul sau o serie de popine. Pentru a evita pagubele în urma producerii inundaţiilor, Mureşul a fost indiguit pe malul stâng, începand din apropierea localităţii Felnac spre vest, inclusiv în Ungaria. În Câmpia Aranca, digul –Mureşului măsoară 35 km lungime. Râul Aranca izvorăşte din Câmpia Vingăi, aproape de albia Mureşului, între localităţile Felnac la est şi Sânpetru German la vest. Pe teritoriul ţării noastre străbate o distanţă de 108 km, drenând o suprafaţă de 1016 km2. Panta albiei este însă foarte mică, aproape de orizontală – drept pentru care cursul râului este foarte sinuos, cu multe meandre, despletiri şi braţe părăsite. Cursul Arancăi a fost racordat la un sistem de canale construit în scop de desecare şi eliminare a excesului de apă de la suprafaţa solului. Pe teritoriul satului Dudeştii Vechi cel mai important este canalul Aranca – Mureş, cu o lungime de 17,5 km şi lăţime de 31,28 m. Malurile acesteia au fost indiguite pe o lungime de 10 km. Alte canale situare în apropierea satului sunt: Canalul Cociohat, situat la vest (lungime 20 km, laţime 18 m), Canalul Mureşan şi Canalul Ţiganca. Debitul natural al Arancăi oscilează în jurul valorii de 2 m3/s. Prin priza de apă de la Periam se asigură un debit de 3 m3/s prin pompare, din Mureş. Geneza acestui râu este legată de modificările de curs ale Mureşului în ultimii 10.000 ani. Albia actuală a Arancăi reprezintă, de fapt un curs vechi, părăsit al acestuia. 6.Vegetaţia Vegetaţia de pe teritoriul Câmpiei Arancăi se încadrează,în cea mai mare parte,în zona de silvostepă (pajişti naturale,cu porţiuni restrânse de pădure, arbori izolaţi şi tufişuri), deşi unii autorii o încadrează la zona de stepă (de pildă, Atlasul Geografic General, Editura Didactică şi Pedagogică, Bucureşti, 1974). În trecutul istoric, terenurile împădurite ocupau suprafeţe mult mai mari, dar au fost defrişate, (cum s-a întâmplat cu pădurea dintre Dudeştii Vechi şi Sânnicolau Mare). În funcţie de caracteristicile acesteia, determinate de mediul de viaţă (soluri, prezenţa cursurilor de apă, intervenţia omului, prin arături, păşunat sau lucrări de ameliorare a terenurilor, etc.), vegetaţia de pe teritoriul localităţii Dudeştii-Vechi se poate împărţii în mai multe categorii: - Vegetaţie lemnoasă: Aceasta este reprezentată de tufişuri şi arbori care s-au dezvoltat pe terenuri reproductive, în lungul canalelor, a şanţurilor şi a căilor de comunicaţii (drumuri, cale ferată) .Dintre speciile caracteristice amintim: plopul, salcia, salcâmul, stejarul de câmpie, ulmul, alunul, măceşul, porumbarul, liliacul sălbatic (aici adus de om), lemnul câinesc, etc. - Vegetaţia ierboasă: Pajiştile de luncă au ierburi de talie mare cum sunt: păiuş,golomăţ, coada vulpii, talpa gâştii, iarba creaţă, urzica vie, coada calului, rostopasca, sânziene, sunătoare, busuioc, etc. La acestea se adaugă viţa sălbatică, curpenul, murul, etc. Pe câmpuri (interfluvii) s-a dezvoltat o vegetaţie ierboasă adoptată la condiţii de secetă: iarba vântului, firuţă, lolium, trifoi alb, colilie, ciulin, mătrăgună, scai vânăt, podbal, coada vulpii, coada şoricelului, etc. Pe sărături şi pe lăcoviştile sărăturate, creşte muşeţelul, sărăţica, patlagina, pelinul, pirul, menta de sărătură, etc. Vegetaţia din arealele mlăştinoase este reprezentată prin: buzduganul apelor, costreiul de apă, rogoz, pipirig, piciorul cocoşului, etc. Pe canale se dezvoltă o floră specifică, reprezentată prin: nuferi, trestie, papură, săgeata apei, lâna broaştei, mătasea broaştei, broscariţă, salcie, răchită, etc. În câmpurile cultivate apar o varietate de buruieni, cum sunt: pirul, troscoţelul, costreiul, ştirul, neghina, pălămida, trifoiul alb, macul roşu, albăstriţa, osul iepurelui, brusturele, bozul, etc. 7. Fauna Repartiţia geografică şi componenţa specifică a faunei Câmpiei Arancăi se află în legătură directă cu factorii de mediu care asigură animalelor condiţiile de viaţă (hrană, adăpost), precum şi cu intensitatea cu care omul a intervenit prin vânătoare, distrugerea habitatului, măsuri de eliminare a unor specii considerate dăunătoare (şoarecii de câmp, ciorile, păsările prădătoare, etc.). 7.1. Fauna terestră prezintă elemente specifice Europei Centrale (lupul, vulpea, mistreţul, etc.), dar şi elemente specifice stepei (popândăul, cârtiţa, căţelul pământului, etc.). În bălţi şi pe canalele cu apă liniştită se întâlnesc: vidra (foarte rar), raţa mică, raţa mare, gâsca sălbatică, găinuşa de baltă, egreta mică, egreta albă, stârcul cenuşiu, etc. 7.2. Fauna acvatică se împarte în două mari categorii: fauna din râuri şi canale cu apă curgătoare şi fauna din apele stagnante stătătoare (bălţi, unele canale). Fauna din râuri şi canalele cu apă curgătoare corespunde în ca mai mare parte zonei bibanului. Aceasta este caracterizată prin: viteza mică a curentului, apă liniştită şi tulbure, mari variaţii de temperatură şi nivel în cursul anului (iarna apele îngheaţă, iar vara pot seca). Dintre speciile caracteristice menţionăm: babuşca, bibanul, ghiborţul, ştiuca, obleţul, bibanul – soare, somnul pitic, carasul, crapul, roşioara, etc. Dintre raci, amintim Astacus astacus. Mâlurile de fund şi mâlurile nisipoase constituie mediu de viaţă propice pentru specii de viermi şi moluşte: Polymitarcis vigo, Gonphus, Unio carassus, Unio pictorum, Pseudonatna complanata. Bălţile temporare constituie un mediu prielnic, fie pentru reproducere (larve de insecte şi viermi, broaşte), fie pentru pentru habitat (cazul unor viermi şi alte organisme inferioare cu perioadă scurtă de viaţă). Bălţile permanente şi semipermanente din terenurile de luncă sunt alimentate periodic prin revărsarea râului. Ele adăpostesc specii care le întălnim şi în apa Arancăi. 8. Solurile În cea ce priveşte soluri care se intâlnesc în Câmpia Arancăi, urmatoarea clasificare acopera cea mai mare parte a tipurilor de sol: * Clasa Cernoisoluri, tipul Cernoziom (tipic şi levigat) * Clasa Hidrisoluri sau lăcovişti * Clasa Salsodisoluri (soloneţuri , sărături) * Clasa Pelisoluri, tipul Vertosol * Clasa Protisoluri, tipul aluvisol Dintre acestea, caracteristic Câmpiei Arancăi este Vertosolul. Format pe argile gonflante, acesta se recunoaşte după culoarea neagră a orizontului A şi după crăpăturile pe care le formează în timpul secetei. Influenţa hidrografiei asupra componentelor mediului în Câmpia Arancăi Mediul natural cu elementele sale (geologie, relief clima, ape, învelişul de soluri) reprezintă substratul pe care se grefează, apoi componentele antropice (populaţia, habitatul uman, reţeaua de infrastructuri, activităţile). Deşi omul a reuşit încă din vremuri preistirice să dobândească o relativă autonomie în raport cu factorii ecologici, societatea umană în ansamblu acţionează, încă sub influenţa directă a acestora. Fără a cădea în latura determinismului, putem afirma faptul că diversitatea de peisaje naturale pe Terra a constituit şi constituie, încă, un factor de primă importanţă în individualizarea diferitelor peisaje socio – culturale. În aceasta ordine de idei, economia cu ramurile sale este prima componentă a antroposferei care comportă diferenţieri spaţiale în raport cu mediul natural în care funcţionează. Principalii factori naturali care influenţează sunt: resursele naturale (resursele geologice, climatice, hidrologice, biotice, pedologice) şi poziţia geografică. Toate acestea, însă, poartă amprenta diferentierilor spaţiale generate de incidenţa factorilor de relief (altitudine – determinând o zonalitate analogică latitudinii, expoziţie, orientarea interfluviilor şi a văilor, fragmentarea, elementele morfologice şi morfostructurale). În Câmpia Arancăi, relieful monoton cvasiorizontal, ca şi lipsa diferenţelor topoclimatice, dau hidrografiei câştig de cauză în ceea ce priveşte influenţa componentelor primare ale mediului (geologie, climă , apă) în conturarea formelor de relief, învelişului biotic, solurilor şi componentelor antropice ale peisajului geografic. 1. Influenţa reţelei hidrografice asupra reliefului Câmpia Arancăi are un aspect, general plat, cu albii de râuri divagante şi nivel freatic ridicat, indicând caracteristici morfologice şi morfometrice caracteristice albiilor majore. Acest lucru este probat şi de stilul discordant, imbricat al depozitelor sedimentare din subasment. Aşadar, aici reţeaua hidrografică a avut un rol de primă importanţă în conturarea caracteristicilor morfografice şi morfostructurale ale câmpiei. Întreaga zonă studiată reprezintă, de fapt, o albie majoră extinsă a Mureşului şi Arancăi. Cea mai pregnantă imagine a modului în care apa a influenţat relieful o constituie morfografia fluvială, larg dezvoltată în Câmpia Arancăi. Albia minoră a Arancăi s-a format prin adâncirea unei foste albii a Mureşului. Malurile acesteia, late de circa 20 m sunt slab consolidate, din cauza rocii argiloase şi argilo-nisipoase în care au fost săpate. Adâncimea albei minore este de circa 1-1,5 m, din cauza debitului mic al apei şi depunerii de aluviuni. Caracteristici sunt, insa, meandrele, care ajung frecvent la amplitudini de 300 si chiar 1000 m. Fig.7 Aspectul plat al Câmpiei Arancăi a favorizat formarea bălţilor (Foto: Berceanu, 2007) Lunca Arancăi , cu înălţimea de până la 8 km, este aproape perfect orizontală, iar marginile sale au poziţie asimetrică fată de firul apei. De fapt, întreaga câmpie este o luncă creată de divagările Mureşului şi Arancăi. Inclusiv câmpurile dintre cele două râuri reprezintă parte componentă din Lunca Arancăi, respectiv a Mureşului. Formele de relief caracteristice sunt: meandrele şi braţele părăsite (Fig.7), popinele, micile depresiuni datorate litologiei, microformele datorate depunerii de material sedimentar în timpul revărsărilor. Fig.8 Meandre şi belciuge pe Aranca, în apropierea localităţii Periam (Sursa: LANDSAT ETM) Albia minoră a Mureşului, larg dezvoltată în depozite holocene lutoase şi luto – nisipoase, constituie limizta nordică a Câmpiei Arancăi, pe o lungime de 37,2 km. Diferenţa de nivel este de 7,5 m (de la 90m la 82,5m) . Lăţimea albiei Mureşului variază între 100 şi 300 m. În patul albiei, constituit din depozite nisipoase, datorită curenţilor turbionari, se formează marmite de fund. Panta redusă scade cu mult competenţa râului, drept pentru care se produc aluvionări de fund cu formarea de bancuri şi ostroave în mijlocul albiei, iar la mal, aluvionarea este prezentă în peisaj prin plaje. Dimensiunile bancurilor şi ostroavelor variază în limite largi, dar unele din acestea ajung la 700 m lungime şi 200 m lăţime. Traseul actual al Mureşului este relativ recent. În timpul cuaternarului, da5r şi în holocen, cursul acestuia a baleiat, când spre sud vest (în direcţia actualului curs al Arancăi, atras de aria de subsidenţă de la Kikinda), când spre nord vest (atras de activarea subsidenţei în aria Szeged – Csongrad). În linii mari, însă, acesta a urmat un aliniament tectonic, dispus pe direcţia est – vest, numit în literatura de specialitate, „Grabenul Mureşului” sau „Şanţul Mureşului”. Cursul râului este foarte articulat, cu numeroase meandre şi despletiri, datorate, atât pantei reduse, cât şi litologiei (roci friabile: argile, nisipuri, loess, pietrişuri neconsolidate, aduse din bazinul superior, în timpul perioadelor de viitură). Amplitudinea medie a meandrelor se situează în intervalul 0,6 – 1,6 km, iar lăţimea lor este de circa 1,5 – 3 km. 3.4.4 Lunca Mureşului are, în unele locuri, lăţimi de 10 km şi se îtrepătrunde cu Lunca Arancăi. Din această cauză este foarte greu de stabilit limita dintre cele două albii majore. Depozoitele pe care s-au grefat elementele de morfografie sunt constituite din aluviuni cu diverse granulometrii aduse periodic de revărsările Mureşului şi depose imbricat peste substratul pelitic şi pelito – arenitic, de vârstă cuaternară, al câmpiei. Merginile talvegului au fost uşor înălţate prin depunerea de aluviuni în tipul inundaţiilor. Atunci, scăderea competenţei râului a determinat sedimentarea pe loc a fracţiunilor care nu puteu fi reţinute în suspensie. Vechile niveluri ale luncii pot fi uşor sesizste în peisaj prin prezenţa unor areale de lăsare sau de mici trepte alungite pe direcţia de curgere a Mureşului. Microformele caracteristice sunt: braţe părăsite, meandre, belciuge, popine, microdepresiuni de lăsare. Acestea au apărut datorită divagărilor frecvente ale albiei Mureşului în perioada anterioară secolului al XVIII-lea, când nu existau lucrări de regularizare a cursului şi indiguiri. Dintre microformele create în mod direct de acţiunea apei asupra substratului geologic menţionăm: microplajele din lungul Arancăi şi Mureşului, ostroavele, meandrele, belciugele, braţele si meandrele părăsite, crovurile şi microdepresiunile de lăsare, specifice arealelor cu loess, şi au luat naştere prin tasarea acestora, dar fundul lor a fost consolidat prin tasarea secundară datorată acţiunii apelor stagnante (bălţi temporare). Fig.9 Ostrov în albia Mureşului (Foto: Berceanu, 2007) Tot din cauza apei – mai exact datorită levigării carbonaţilor – s-au format şi microdepresiunile din zonele cu cernoziomuri cambice. De asemenea, canalele construite de om pentru drenarea excesului de apă de la suprafaşa solului, ca şi digurile construite în lungul canalelor mari, a Mureşului şi Arancăi se află în legătură directă cu configuraţia reţelei hidrografice se suprafaţă şi a celei subterane. Prima se caracterizează prin adâncimea redusă a albiilor – fapt ce a determinat divagarea acestora în timpul inundaţiilor mari. Apele subterane, în speţă cele freatice, au nivel piezometric foarte aproape de nivelul suprafeţei topografice. Prin urmare, atunci când exista un exces de apă pluvială la suprafaţa solului, acesta se unea cu nivelul de infiltraţie, provocând băltiri. Acesta a fost principalul motiv pentru care s-a construit o reţea densă de canale cu adâncimea de peste 2 m care să coboare nivelul apei freatice. 2 Influenţa reţelei hidrografice asupra vegetaţiei Influenţa reţelei hidrografice asupra învelişului biotic este evidentă atunci când este vorba de diferenţele existente între biotopurile acvatice, biotopurile palustre , biotopurile de luncă si cele din zona interfluviilor. Toate tipurile de vegetaţie şi a adaptările pe care le au elementele floristice, în raport cu mediul de viaţă au o legătură directă sau indirectă cu accesul la resurse de apă: - Vegetaţia interfluviilor- mezofilă şi xerofilă: festuca, antropogon, poa, etc. - Vegetaţia luncilor – hidrofilă şi mezofilă: phragmites, salix, etc. - Vegetaţia palustră – higrofilă şi hidrofilă: phragmites, carex, etc. - Vegetaţia acvatică – hidrofilă: Lemma minor, Urticularia vulgaris, etc. - Vegetaţia azonală halofilă este legată indirect de jocul pe verticală al nivelului apei freatice întrucât acesta stă la baza formării depunerilor de săruri solubile (carbonat şi clorură de sodiu). - Vegetaţia psamofilă pe microplajele din luncile Arancăi şi Mureşului prezintă şi ea adaptări xerofile, din cauza capacităţii reduse a solului de a stoca rezerva de apă necesară în perioadele de uscăciune. Pe tot cuprinsul câmpiei, în zonele joase şi de-a lungul canalelor caracteristică este vegetaţia de luncă. Ierburile au talie mijlocie spre înaltă (în medie 0,3 – 0,7 m). Dintre speciile caracteristice menţionăm: Agrostis alba, Poa pratensis, Alopecurus pratensis, Festuca pratensis, etc. Sporadic apar specii lemnoase: Ulmus foliacea, Carpinus betulus, Pinus pinasper, Populus trmula, Salix fragilis, etc. Strâns legate de infiltrările de apă din albia Mureşului sunt pădurile din nordul câmpiei, dispuse longitudinal, pe traseul luncii. Fig. 10 Suprafeţe de pădure în lungul Mureşului – scara, 1: 100000 (sursa: Direcţia topografică militarp – hărţi topografice, scara 1 : 100000) Situată în partea de nord – vest a teritoriului localităţii omonime, Pădurea Cenadului constituie un şleau de luncă, în a cărui compoziţie floristică pot fi identificate specii lemnoase angiosperme, ca, de pildă: Populus alba, Populus tremula, Populus nigra, Salix fragilis, Salix viminalis, Salix triandra, Salix pentandra, Salix cinerea, Salix caprea, Salix babylonica, Tilia tomentosa, Tilia cordata, Ulmus celtis, Ulmus pedunculata, Ulmus minor, Ulmus glabra, Fraxinus excelsior, Quercus robur, Quercus cerris, quercus frainetto, Quercus pedunculiflora, etc. Substratul ierbos este constituit din: Cynodon dactylon, Vicia sepium, Lathyus tuberosus, etc. (Andron, 1991). Dintre arbuştii prezenţi la liziera pădurii şi în luminişuri, menţionăm: Crategus monogyna, Prunus spinosa, Lygustrum vulgaris. Aceeaşi compoziţie floristică o întâlnim şi în Pădurea Bujac. Precum şi în alte suprafeţe înmpădurite care mai apar sporadic în lungul Mureşului, până la Periam. În partea vestică a oraşului Sânnicolau Mare, în apropierea fostei şcoli agricole, a fost plantată o pădure, în scopul protejării localităţii de incidenţa vânturilor dinspre nord vest. În afară de aceste unităţi fitocenotice, vegetaţia lemnoasă mai este prezentă în cadrul tufărişurilor de pe marginea şanţurilor, a drumurilor, în lungul canalelor şi a căilor ferate. De asemenea, arbori şi tufişuri mai sunt prezente ăn asociaţii compacte, pe terenuri virane, la marginea localităţilor. Din compoziţia floristică a acestor unităţi menţionăm: Crategus monogyna, Prunus spinosa, Lygustrum vulgaris, specii de Salix, etc. Fig.11 Pădure de plop şi frasin în Lunca Mureşului (Foto: Boboiciov, 2005) Vegetaţia palustră (pe mlaştini)Aceasta apare insular, pe hidrisolurile din zona de vertisolaş, precum şi pe microformele covatate, cu exces de umiditate stagnantă, din partea de vest şi sud vest a câmpiei. Caracteristică este vegetaţia eutrofă de talie înaltă: Phragmites communis, Scipus, Cenantha acuatica, Roripa austrica, Sparganium neglecti. Vegetaţia acvatică din râuri, bălţi şi canale. Aceasta se împarte în trei categorii (Andron, 1991): * vegetaţie nutantă: Lemma minor, Urticularia vulgaris * vegetaţie submersă şi submersă – nutantă: Myriophillium verticillatum, Potamogetum pussilus * vegetaţia de pe marginea canalului. Ierburi din familiile gramineelor şi leguminoaselor (Juncus, Trifolium, etc.), la care se adaugă tufe de Salix pentandra. 3 Influenţa reţelei hidrografice asupra faunei Asupra faunei, hidrografia a acţionat ca factor pasiv, oferind un mediu specific de viaţă. Astfel, s-a conturat o faună acvatică (a râurilor şi a canalelor), o faună a mâlurilor, o faună a bălţilor (a apelor temporare stagnante). Fauna din râuri Râurile şi canalele din Câmpia Aranca se caracterizează prin variaţii mari de nivel şi de temperatură în cursul anului, iar turbiditatea înregistrează valori mari. În funcţie de frecvenţa speciilor de peşti şi raci (specii valorificabile economic) existenta în apa râurilor, au fost delimitate două zone faunistice: Zona crapului Aceasta corespunde cursului inferior al Mureşului. Mediul acvatic este propice dezvoltării acestei specii: apă liniştită, tulbure, cu fund mâlos (nisip fin, argilă, mâl). Speciile dominante sunt: crapul (Cyparinus carpio), plătica (Abramis brana), babuşca (Rutilus rutilus), obleţul (albumus albumus), carasul (Carassius auratus), ştiuca (Esox lucius). Dintre raci, caracteristic este Astacus leptodactylus. Până nu demult, pe Mureş erau şi sturioni. Astăzi, din cauza barajului de la Porţile de Fier, de pe Dunăre, mai apare, sporadic doar cega (Acipenser muthenus). La ape mari, în această zonă pătrund specii din zona mrenei. Zona bibanului Speciile caracteristice acestei zone preferă apele stătătoare sau curgătoare cu viteză a curentului foarte redusă. Ele pot fi întâlnite pe canale şi în cursul inferior al Arancăi. Dintre peşti, cei mai cunoscuţi sunt: babuşca (Rutilus rutilus), bibanul (Perca fluviatilis), ghiborţul (Acerina cernus), ştiuca (Esox lucius), obleţul (Albumus albumus), bibanul soare (Lepomis gibbosus), somnul pitic (Ammeiurus nebbulosus), carasul (Carassius carassius), crapul (Cyprinus carapio), roşioara (Sacardinius erythrophtalamus). Fauna din mâlurile argiloase şi mâlurile nisipoase Mâlurile argiloase şi mâlurile nisipoase constituie un mediu de viaţă propice anumitor specii de viermi şi moluşte: larve de Polymitards vigo în mâluri argiloase, larve de Gamphos şi Uino carassua în nisip, iar în mâluri – Unio pictorum şi Pseudonotira complanata. Dintre raci, specific este Astacus astacus. Fauna din apele stagnante În crovuri, în mici depresiuni de lăsare din cauza levigării carbonaţilor din zona cernoziomurilor carbonatice, precum şi în formele corodate din luncile râurilor se instalează bălţi, a căror durată de existenţă variază în limite largi, în funcţie de sursa de alimentare: pluvială, fluvială sau mixtă. - Bălţile temporare constituie mediu, fie pentru reproducere (larve de insecte şi viermi, broaşte), fie pentru habitat (ca în cazul unor viermi şi organisme inferioare cu perioadă scurtă de viaţă.). Aceste bălţi sunt frecvente pe raza localităţilor Valcani, Teremia Mică, Nerău, Cheglevici, Colonia Bulgară, Dudeştii Vechi – în partea cea mai joasă şi cea mai argiloasă a câmpiei. - Bălţile permanente din lunca Mureşului, alimentate periodic de revărsări, adăpostesc specii caracteristice pentru zona bibanului: bibanul soare (Lepomis gibbosus), roşioara (Sacardinius eryrtophtalamus), crapul (Cyprinus carpio). Fundul mâlos al acestor bălţi constituie habitat pentru oligochete, spongieri, gasteropoare (Vivipanus, Valvata, etc). 4 Influenţa reţelei hidrografice asupra solului Influenţa reţelei hidrografice asupra învelişului de soluri s-a făcut în paralel cu formarea elementelor de morfografie. De exemplu, în albiile minore ale Arancăi şi Mureşului, altitudinile reduse ale reliefului, ca şi infiltrările din canalul de etiaj au favorizat crearea nivelului freatic la 0,5 – 1m. Astfel s-au format hidrosolurile şi salsodisolurile, care sunt specifice locurilor joase din Lunca Mureşului. Hidrisolurile sunt legate de fenomenul de gleizare. Singurul tip de sol hidromorf din Câmpia Arancăi este gleisolul cernic cu un profil de tipul Am-Ago-Gr. Geneza lor este condiţionată de adâncimea redusă a nivelului freatic (1,5 m sau chiar mai puţin). Forma de relief specifică o reprezintă zonele depresionare, pe depozite loessoide intens remaniate, depozite fluviatile şi fluvio – lacustre cu textură fină şi mijlociu – fină. În orizontul prelucrat (0 – 20 cm), textura acestor soluri este similară materialului parental. Proporţional cu adâncimea textura devine lutoasă, apoi luto – argiloasă, iar mineralele smectice devin predominante. Toate acestea imprimă solului valori nefavorabile ale indicilor hidrofizici: densitate aparentă mare, porozitate totală şi de aeraţie mică. Concentraţia de humus (3 – 5 %), capacitatea de schimb cationic (30 – 50 me/100g sol), conţinutul total de azot (0,1 – 0,3 %) au, de asemenea valori mari. Gradul de saturaţie în baze se apropie de 100%, iar pH – ul este slab alcalin. Acesta devine alcalin, când concentraţia de săruri din apa freatică este mai ridicată. Principalele baze prezente în sol sunt ionii de Ca şi Mg, iar în arealele salinizate – ionul de Na. Pedogeneza este influenţată de o serie de factori fizico – geografici, între care amintim nivelul freatic, concentraţia de săruri din apa freatică, permeabilitatea materialului parental, hipsografia locului (forme concave sau convexe) şi, nu în ultimul rând, timpul de solificare (la subtipul cambic). În funcţie de acestea s-au individualizat mai multe subtipuri: gleisolurile cernice tipice, gleisolurile cernice cambice, gleisolurile cernice proxigleice. Deşi au proprietăţi agrochimice bune, aceste soluri sunt limitate pentru utilizarea arabilă din cauza excesului de apă, a prezenţei sărurilor şi a porozităţii prea mici. Salsodisolurile sunt soluri influenţate de procese de alcalizare şi salinizare. În Câmpia Arancăi se întâlnesc numai soloneţuri – soluri afectate de alcalinizare cu profil de tipul Ao – Btna – C sau Ao – Btna – Cgo în cazul celor afectate de hidromorfie. Soloneţurile apar insular şi discontinuu pe întreaga suprafaţă a câmpiei, la contactul depozitelor fluviatile cu cele fluvio – lacustre. Caractristica principală a acestor soluri este prezenţa unui orizont natric în primii 20 cm aisolului sau a unui orizont Btna. Roca de solificare este bogată în minerale smectice de tip montmorillonit. Ponderea fracţiunii pelitice pe profilul de sol este mai mare ăn partea mediană, din cauza alterării in situ a materialului de solificare. Existenţa unui climat secetos ( regim hidric exudativ ), ca şi nivelul freatic ridicat la cote de minus 1 – 2m ( adâncimea critică ) a favorizat ascensiunea prin capilaritate a apei freatice, din care s-au depus, apoi, sărurile. Proprietăţile fizice ale solului variază de-a lungul profilului. Textura, în orizontul prelucrat este fină, lutoasă sau luto – argiloasă, iar în partea mediană devine luto – argiloasă şi argilo – lutoasă. Densitatea aparentă creşte proporţional cu adâncimea, iar porozitatea de aeraţie, porozitatea totală şi capacitatea de înmagazinare a apei au valori reduse. Proporţia de humus, deşi destul de ridicată în primii 2 – 3 cm ( 3 – 7 % ), scade pe profilul de sol, astfel că rezerva totală de humus este de numai 60 t/ha. La fel se modifică şi cantitatea de azot. Reacţia se modifică în primii centimetri ai profilului de sol în funcţie de excesul de umiditate, iar în profunzime devine puternic alcalină din cauza conţinutului ridicat de carbonat de calciu şi sodiu. Capacitatea de schimb cationic, mare ( 20 – 35 me/100 g sol ) se datorează ionului de sodiu schimbabil. Jocul pe verticală al nivelului freatic determină, în cea mai mare parte a acestor tipuri de soluri, procese de hidromorfie gleică, cu predominarea subtipului gleic (Ao – Btna – Cgo). Subtipul gleizat este specific proximităţii nordice a oraşului Sânnicolau Mare. În ceea ce priveşte fertilitatea, soloneţurile sunt considerate ca fiind cele mai restrictive soluri din Banat la folosinţa arabilă (clasa a X – a). De asemenea, trebuie menţionat fenomenul de hidromorfie pedofreatică – este întâlnit pe aproape toată suprafaţa Câmpiei Arancăi. Pe formele grindate şi în zona mediană a interfluviilor, acest proces are o incidenţă mult mai scăzută. 4. Influenţa reţelei hidrografice asupra climei Influenţa reţelei hidrografice asupra climei Câmpiei Arancăi, în ansamblu, este anulată de întinderea mică a acestei unităţi de relief, precum şi de volumul redus al rezervelor de apă. La nivel de microclimat, sesizabilă este influenţa canalelor şi a râurilor. În lungul acestora s-a dezvoltat o vegetaţie higrofită deşi indicele de ariditate pentru întreaga regiune are o valoare ce corespunde climatului de stepă. 5. Influenţa reţelei hidrografice asupra componentei antropice a peisajului geografic Asupra componentei antropice a peisajului geografic, influenţa reţelei hidrografice a fost hotărâtoare, prin caracterul de limită obligată impusă acţiunii de organizare a teritoriului. Fig.12 Suprafeţe inundabile în Banat, la începutul secolului al XVIII – lea Practic, această parte a ţării nu a putut fi antropizată până când nu s-au făcut lucrări hidroameliorative. La sfârşitul secolului al XVII-lea şi începutul secolului al XVIII-lea, cea maimare parte a câmpiei cu excepţia formelor grindate era supusă inundaţiilor. Atunci a început construirea sistemului actual de canale de desecare şi drenaj. Odată construit, sistemul hidroameliorativ Aranca –Mureş a acţionat ca şi factor limitativ în organizarea spaţiului agricol. Fig. 13 Aspecte ale organizării spaţiului în sectorul central al Câmpiei Arancăi (sursa: Landsat ETM) Figura 13 scoate în evidenţă modul de aranjare în spaţiu a parcelelor de teren agricol, în funcţie de traseul Arancăi şi al canalelor. Construirea digurilor în lungul Mureşului, Arancăi şi al unora dintre canale (Mureşan, Cociohat) a impus crearea unei zone de protecţie în preajna acestora- fapt care a avut repercursiuni asupra distribuţiei spaţiale, a formei şi dimensiunilor solelor şi parcelelor de lucru. Cele mai mari şi mai ample lucrăride îmbunătăţiri funciare s-au făcut în perioada anilor 50-60 ai secolului XX, când aproape toate proprietăţile agricole au fost comasate în cadrul I.A.S. şi C.A.P.-urilor. După 1990, mai exact după promulgarea Legii 18/1991 privind retrocedarea proprietăţilor funciare foştilor proprietari, suprafeţele de teren cuprinse în sfera lucrărilor de hidroamelioratii nu au putut fi restituite pe acelaşi amplasament şi atunci s-a apelat la alte locaţii pentru a compensa pe proprietari. Organizarea spaţiului agricol pe terenurile cu lucrări de hidroamelioraţii În aceste condiţii existenţa lucrărilor de hidroamelioraţii şi modificarea modului de organizare a teritoriului, prin forma de proprietate organizarea spaţiului agricol rămâne o problemă deschisă. Pe de altă parte aici intervine şi factorul climatic, prin ocurenţa fenomenului de secetă, care trebuie atenuat prin lucrări de irigare. “Organizarea teritoriului în condiţiile lucrărilor de irigaţii şi desecări este o rezultantă a conceptului promovat de a asigura valorificarea optimă a resurselor funciare , a dotării şi echipării tehnice pentru producţia agricolă. Problema capătă actualitate în condiţiile pluralismului formelor de proprietate şi folosire (asociere, cooperare, integrare) necesitând amplasarea şi dimensionarea unităţilor teritoriale de bază (ferme, sole, parcele) care trebuie să asigure în orice condiţii” (Bold, Ion; Crăciun, Avram; 2001, pag.168). Principala problemă o constituie, aici, armonizarea resurselor funciare cu posibilităţile şi dotarea tehnico-materială pe terenurile amenajate. Dimensiunile şi forma optimă a solelor şi parcelelor pe terenurile amenajate pentru irigaţii sunt condiţionate de metoda de irigare şi agregatul de udare. “Lungimea şi suprafaţa solelor pe terenurile amenajate pentru irigaţii sunt condiţionate de 2 factori, distanţa între antene şi durata de revenire. Lungimea solelor poate cuprinde la două până la cinci antene, care în sistemul actual de irigaţii prin aspersiune, lungimea solei reprezintă un multiplu de 612m sau 800m. Lăţimea solei trebuie să fie un multiplu al lăţimii de udare al agregatului şi care este în funcţie de durata de revenire şi respectiv cheltuielile de producţie suplimentare şi consulurile suplimentare de muncă şi combustibil pentru executarea lucrărilor agricole” (idem, pag 169). Toate aceste variabile, dimensiunile solei, metoda de udare, distanţa dintre antene depind în mod direct de traseul canalelor, distanţa dintre ele şi nu în ultinul rând, de situaţia alimentării cu apă a acestora. În Câmpia Arancăi, singurele canale cu apă permanentă sunt Cociohat, Mureşan şi Aranca. În perioadele de precipitaţii abundente, când nivelul apei în Mureş depăşeşte cota de atenţie, în canalele secundare se pompează apă, în scopul descărcării volumului de apă din albia acestuia. Concluzii Câmpia Arancăi constituie un loc în care omul, învingând natura potrivnică, a reuşit, prin construcţiile sale (canale, staţii de pompare, etc.) să introducă în circuitul economic suprafeţe de teren. Câmpia Arancăi are un geosistem specific. În funcţionarea acestuia principalul actor îl constituie hidrografia. Aceasta a determinat formarea reliefului şi a celorlalte componente ale mediului. Asupra climei, influenţa reţelei hidrografice a fost limitată de suprafaţa redusă a câmpiei. Totuşi, la nivel de microtopoclimat, se poate observa o diferenţiere clară între mediul din vecinătatea canalelor şi a râurilor (cu vegetaţie higrofilă) şi mediul de pe interfluvii (cu vegetaţie mezofilă şi xerofilă). De asemenea, hidrografia a constituit principalul factor limitativ în antropizarea acestui spaţiu. Bibliografie 1. Andron, Gheorghe, 1991, Contribuţii la cunoaşterea florei şi vegetaţiei din împrejurimile oraşului Sânnicolau Mare, Lucrare ştiinţifico – metodică pentru obţinerea gradului didactic I, coordonator Conf. Univ. Dr. Aurel Faur, Universitatea de Vest Timişoara 2. Ardelean, Victor, Zăvoianu, Ion, 1979, Judeţul Timiş, Editura Academiei Republicii Socialiste România 3. Galu, Adina, 2003, Câmpia Aranca – caracterizare fizico – geografică, Lucrare de licenţă, coordonator Prof. Univ. Dr. Petru Urdea, Universitatea de Vest Timişoara 4. Ianoş, Gh., Puşcă, I, Goian, M., 1995, Solurile Banatului, Ed. Mirton, Timişoara, vol.I 5. Ianoş, Gh., Puşcă, I, Goian, M., 1997, Solurile Banatului, Ed. Mirton, Timişoara, vol.II 7. Munteanu, Rodica, 2001, Geografia fzică a României, Ed. Mirton, Tuimişoara 8. Mutihac, V. Ionesi, V. , 1974, Geologia României, Ed. Tehnică, Bucureşti 9. Pişota, M., Buta, I., 1975, Hidrologie generală, Ed. Ştiinţifică şi Enciclopedică, Bucureşti 10. Posea, Grigore, 2000, Câmpia de vest a României, Editura Fundaţiei „România de mâine” 11. Prodan, I, Buia, I., 1966, Flora mică ilustrată a României, Ed. Agro – Silvică, Bucureşti 12. Săndulescu, Mircea, 1980, Geotectonica României, Ed. Tehnică, Bucureşti 13. Simuţ, D., Pintea, F, 1986, Potenţialul geotermic al judeţului Timiş, în Studii şi cercetări de geografie, geofizică şi geologie, seria geofizică. 14. Ujvari, I. 1972, Geografia apelor României, Ed. Ştiinţifică, Bucureşti 15. Ungureanu, A. 1976, Condiţii de înmagazinare a apelor freatice în Câmpia Torontalului, în “Geografia Banatului – material pentru cursurile de geografie 16. Vert, Constantin, 2000, Tipuri de peisaje rurale în Banat, Ed. Mirton, Timişoara 17. XXX,1983 – 1992, Geografia României, vol I – IV, Editura Academiei Române, Bucureşti 18. XXX , 1980, Ghid micromonografic al localităţilor judeţului Timiş, Ed. Ştiinţifică şi enciclopedică, Bucureşti 